**Πάσχα στην ΕΡΤ**

**«Πάσχα στην ΕΡΤ»** θα είναι ο τίτλος ενός **ξεχωριστού γιορτινού προγράμματος** που επιφυλάσσει η δημόσια τηλεόραση στους τηλεθεατές την προσεχή Κυριακή και ενώ όλοι οι Έλληνες εκ των πραγμάτων θα ζήσουμε φέτος με πρωτόγνωρο τρόπο την πρώτη αναστάσιμη μέρα.

Συγκεκριμένα, η **ΕΡΤ1** θα είναι το μοναδικό κανάλι που θα έχει **ζωντανό πρόγραμμα** από νωρίς το πρωί της Κυριακής του Πάσχα 19 Απριλίου μέχρι και αργά το βράδυ, με έκτακτες εκπομπές που θα έχουν εορταστικό χαρακτήρα, τηλε-καλεσμένους έκπληξη και ανταποκρίσεις από κάθε γωνιά της Ελλάδας και βέβαια από τους... φούρνους της χώρας, μιας και φέτος τα παραδοσιακό σούβλισμα του οβελία θα μετατραπεί για τους περισσότερους σε... αρνάκι στο φούρνο.

Η μέρα θα αρχίσει με το **«Μαζί το Σαββατοκύριακο και το Πάσχα»** και την πρώτη καλημέρα θα την πουν από τις **6 το πρωί** ο **Γιάννης Σκάλκος** και η **Δέσποινα Κακαλή.** Στις **09.00** και μέχρι τις **12.00** τη σκυτάλη θα πάρουν ο **Δημήτρης** **Κοτταρίδης**, ο **Γιάννης Πιτταράς** και η **Ρένια Τσιτσιμπίκου** με μια ξεχωριστή εκπομπή που θα παρακολουθεί μέσω skype πώς περνούν αυτήν την γιορτινή μέρα πολιτικοί, καλλιτέχνες και γνωστά πρόσωπα από το δημόσιο βίο. Θα ακολουθήσει στις **13.00** ένα Πασχαλινό **«Αλάτι της γης»** με τραγούδια από τη Ρούμελη και στις **16.00** το απόγευμα για πρώτη φορά θα συμπαρουσιάσουν μια ξεχωριστή εορταστική εκπομπή η **Αντριάνα Παρασκευοπούλου** και η **Έλενα Κατρίτση**.

Πλούσιο θα είναι όμως το πρόγραμμα της ΕΡΤ και όλη της διάρκεια της Μεγάλης εβδομάδας, ενώ υπενθυμίζεται ότι η δημόσια τηλεόραση θα μεταφέρει σε κάθε ελληνικό σπίτι το κατανυκτικό κλίμα των ημερών, μεταδίδοντας ζωντανά όλες τις ακολουθίες της Ορθόδοξης Εκκλησίας μας από την ΕΡΤ2 σε σύνδεση με την Μητρόπολη Αθηνών και από την ΕΡΤ3 με τον Πατριαρχικό Ναό στο Φανάρι.

**ΕΡΤ1**

Τη **Μ. Παρασκευή** στις **20.45** θα μεταδοθεί η μίνι ξένη σειρά θρησκευτικού περιεχομένου «**Τα Πάθη»** (The Passion). Ιστορική-θρησκευτική μίνι σειρά, παραγωγής Αγγλίας (BBC) 2008. Στη σειρά παρουσιάζεται η τελευταία εβδομάδα της ζωής του Χριστού, μέσα από τρεις σκοπιές – τις θρησκευτικές αρχές, τους Ρωμαίους και τον ίδιο τον Ιησού.

Το **Μ. Σάββατο 18 Απριλίου** στις **22.00** η **Ναταλία Δραγούμη** και ο **Μιχάλης Μαρίνος** υποδέχονται τον **Θέμη Αδαμαντίδη** σε ένα εορταστικό επεισόδιο της εκπομπής **«Στα τραγούδια λέμε ΝΑΙ».** Μαζί τους ο μετρ του μπουζουκιού **Θανάσης** **Πολυκανδριώτης** και οι **Χρήστος Δάντης, Έλενα Παπαϊωάννου, Βασιλική Νταντά, Γιάννης Ξανθόπουλος,** **Γιάννης Αλεξάκης,** καθώς και άλλοι γνωστοί Έλληνες μουσικοί και ηθοποιοί.

Στις **20.45** θα μεταδοθεί ένα ακόμα επεισόδιο της εκπομπής **«Στα τραγούδια λέμε ΝΑΙ»** με τη **Ναταλία Δραγούμη** και τον **Μιχάλη Μαρίνο**, αφιερωμένο στη σπουδαία ερμηνεύτρια του ελαφρού τραγουδιού **Τζένη Βάνου.** Η **Πέγκυ Ζήνα,** ο **Δάκης**, η **Γεωργία Νταγάκη**, η **Εύη Σιαμαντά,** η **Μελίνα Μακρή,** η **Ειρήνη Ζώη** και ο **Θάνος Ολύμπιος** τραγουδούν προς τιμήν της Τζένης Βάνου και γεμίζουν τη βραδιά με τις υπέροχες φωνές τους πάνω σε μελωδίες που όλοι αγαπήσαμε

Αμέσως μετά το νυχτερινό δελτίο ειδήσεων, στις **00.20** ακολουθεί η **συναυλία – αφιέρωμα** στον **Μάριο Τόκα «Σ’ αναζητώ»,** με τον **Γιώργο** **Νταλάρα**, τον **Δημήτρη Μπάση,** τη **Γιώτα Νέγκα,** τον **Μίλτο Πασχαλίδη** και τη **Δήμητρα Σταθοπούλου.**

Τη **Δευτέρα του Πάσχα 20 Απριλίου** στις **20.45** θα μεταδοθεί η πολυβραβευμένη ταινία του **Γιάννη Σμαραγδή «Καζαντζάκης»,** με τους **Οδυσσέα Παπασπηλιόπουλο,** **Μαρίνα Καλογήρου, Θοδωρή Αθερίδη, Στέφανο Ληναίο** κ.α. Η ταινία αποτελεί την πραγματική ιστορία του μεγαλύτερου Έλληνα συγγραφέα του 20ού αιώνα, Νίκου Καζαντζάκη και στηρίζεται πάνω στο έργο του «Αναφορά στον Γκρέκο», το οποίο είναι η αυτοβιογραφία του.

Στις **22.45** οι τηλεθεατές θα έχουν την ευκαιρία ν’ απολαύσουν σε μαγνητοσκόπηση τη **μουσική παράσταση** που παρουσίασαν η **Δήμητρα Γαλάνη**, η **Ελένη** **Τσαλιγοπούλου** και η **Γιώτα Νέγκα,** με τραγούδια που άντεξαν στο χρόνο και τα παρουσίασαν στις αυθεντικές τους εκτελέσεις αλλά και διασκευασμένα.

**ΕΡΤ2**

Την **Μ. Παρασκευή 17 Απριλίου** στις **18:00** η **ΕΡΤ2** θα μεταδώσει το ντοκιμαντέρ του **Γιώργου Σγουράκη «Ρωμανός ο Μελωδός και το θείο δράμα»,** από το Αρχείο της ΕΡΤ, παραγωγής 1977.

Στις **21.30** θα μεταδοθεί η τηλεταινία **«Βίβλος: Η Γένεση».** Γυρισμένη στο Μαρόκο, η ταινία παρουσιάζει τη βιβλική αφήγηση της δημιουργίας, της πτώσης του ανθρώπου και της πλημμύρας. Τη σκηνοθεσία υπογράφει ο **Ερμάνο Όλμι** και η μουσική είναι του εμβληματικού συνθέτη **Έννιο Μορικόνε.**

Στις **23.00** θα μεταδοθεί το επικό θρησκευτικό δράμα του **Τζορτζ Στίβενς «Η Ωραιότερη Ιστορία του Κόσμου»** (The Greatest Story Ever Told), με τους **Μαξ φον Σίντοφ, Τσάρλτον Ίστον, Σίντνεϊ Πουατιέ** κ.α. Γυρισμένη στην έρημο της Αριζόνα και με διάσημους αστέρες του Χόλιγουντ να ενσαρκώνουν διάφορα πρόσωπα από τη ζωή του Ιησού, η ταινία ζωντανεύει με μοναδικό τρόπο τη ζωή Χριστού από τη Γέννηση μέχρι την Ανάσταση.

Με δύο ντοκιμαντέρ ανοίγει το εορταστικό πρόγραμμα το Μ**. Σάββατο 18 Απριλίου.** Στις **10.30** θα μεταδοθεί η συμπαραγωγή της ΕΡΤ με το ΙΔΙΣΜΕ **«Η σιωπηλή Σχολή της Χάλκης»,** ένα ιστορικό ντοκιμαντέρ με θέμα την ιστορία της Θεολογικής Σχολής της Χάλκης, βασισμένο σε μαρτυρίες των αποφοίτων και των καθηγητών της, που υλοποιήθηκε από Έλληνες και Τούρκους ιστορικούς.

Στις **11.30** ακολουθεί το επεισόδιο της σειράς ντοκιμαντέρ **«Το σκοτεινό τρυγόνι»,** αφιερωμένο στα πασχαλινά διηγήματα του Παπαδιαμάντη και αμέσως μετά, στις **11.45,** η **συναυλία-αφιέρωμα στον Μίκη Θεοδωράκη**, που πραγματοποιήθηκε στο Μέγαρο Μουσικής Αθηνών, με τον **Βασίλη Λέκκα**, τη **Δέσποινα Δρακάκη** και τον **Τάσο Ψαλλιδάκη**, σε μουσική διεύθυνση **Γιώργου Αραβίδη.**

Το μοναδικό μουσικό ντοκιμαντέρ με τίτλο **«Οδύσσεια: ένα μουσικό ταξίδι στην Ελλάδα»,** αποτέλεσμα της γόνιμης συνεργασίας της ΕΡΤ με τον σημαντικό Οργανισμό Τεχνών της Νέας Υόρκης **Lincoln Center,** θα έχουν τη δυνατότητα να απολαύσουν οι τηλεθεατές **σε πρώτη τηλεοπτική μετάδοση για την Ελλάδα**, στις **18.30.** Το ντοκιμαντέρ καταγράφει την περιπλάνηση των μουσικών της **Chamber Music Society** από την Αθήνα και το Πήλιο, στα Μετέωρα και στους Δελφούς, με στόχο να αποκαλυφθεί η στενή σχέση ενός κοντσέρτου μουσικής δωματίου με τον Ελληνικό πολιτισμό. Η σκηνοθεσία είναι του βραβευμένου με έξι ΕΜΜΥ σκηνοθέτη **Χαμπίμπ Αζάρ.**

Στις **21:00** θα κάνει **πρεμιέρα** για την ελληνική τηλεόραση με δύο επεισόδια η νέα επική μίνι σειρά του **BBC «Πόλεμος και ειρήνη»,** η τρίτη μόλις τηλεοπτική μεταφορά του ομότιτλου έργου του Λέοντος Τολστόι που περιγράφει τον τρόπο ζωής στη Ρωσία του 19ου αιώνα, καθώς και την αντίσταση των Ρώσων απέναντι στον Ναπολέοντα. Τη σκηνοθεσία υπογράφει ο **Τομ Χάρπερ** και πρωταγωνιστούν οι **Πολ Ντέινο, Λίλι Τζέιμς, Τζέιμς Νόρτον, Τζιμ Μπρόντμπεντ, Τζίλιαν Άντερσον** κ.α.

Λίγα λεπτά μετά την Ανάσταση, θα μεταδοθεί στις **00.15** η κλασική κωμωδία του **Μπλέικ Έντουαρντς «Το Πάρτι»,** με τον απολαυστικό **Πίτερ Σέλερς** να υποδύεται τον Χρούντι Μπάκσι, έναν άσημο Ινδό ηθοποιό που καταλήγει κατά λάθος καλεσμένος στο πολυτελές πάρτι του πάμπλουτου μεγαλοπαράγοντα των στούντιο, προκαλώντας καταστροφές… υπεράνω πάσης φαντασίας!

Την **Κυριακή του Πάσχα 19 Απριλίου** στις **12.00,**  η Ανάσταση μέσα από την ελληνική μουσική, τα ήθη, τα έθιμα και οι παραδόσεις ζωντανεύουν μέσα από τη μουσική παράσταση «**Ελλήνων Αναστάσιμα»** που έδωσαν η Ορθόδοξη Εκκλησιαστική Βυζαντινή Χορωδία, η Παραδοσιακή Χορωδία και η Ορχήστρα Εθνικού Ωδείου Αθηνών υπό τη διεύθυνση του Μιχάλη Μακρή.

Στις **19.45,** η **Λένα Αρώνη** μας υποδέχεται στο **«Μένουμε Art Week»**, σε ένα διαφορετικό επεισόδιο, για ένα διαφορετικό Πάσχα. Ένα πασχαλινό βράδυ με καταπληκτικά τραγούδια, από ερμηνευτές που αποτελούν κομμάτι της ζωής μας. Στην εκπομπή τραγουδούν -με αλφαβητική σειρά- οι: **Ελευθερία Αρβανιτάκη, Γλυκερία, Μελίνα Κανά, Γιάννης Κότσιρας, Σταμάτης Κραουνάκης, Μανώλης Μητσιάς, Νατάσα Μποφίλιου, Νίκος Πορτοκάλογλου, Άλκηστις Πρωτοψάλτη, Πυξ-Λαξ, Μαρίνα Ρίζου, Διονύσης Σαββόπουλος** και **Ελένη Τσαλιγοπούλου.**

Στις **21.00** θα μεταδοθούν το 3ο & 4ο επεισόδιο της ιστορικής σειράς του **BBC «Πόλεμος και ειρήνη»,** ενώ στις **23.00** ακολουθεί το θρυλικό μιούζικαλ των 10 ‘Οσκαρ **«West Side Story»** των **Ρόμπερτ Γουάιζ** και **Τζερόμ Ρόμπινς** με τους **Νάταλι Γουντ, Ρίτσαρντ Μπέιμερ, Ρίτα Μορένο, Τζορτζ Τσακίρης** κ.α. Η ταινία είναι βασισμένη στο ομώνυμο μιούζικαλ που ανέβηκε το 1957 στο Μπρόντγουεϊ, το οποίο έχει ως πηγή έμπνευσης το έργο του Σαίξπηρ, «Ρωμαίος και Ιουλιέτα». Εξαιρετικές ερμηνείες, ριζοσπαστικές για την εποχή τους χορογραφίες, η αξέχαστη μουσική του **Λέοναρντ Μπερντστάϊν,** μια τολμηρή σκηνοθεσία και μερικά κλασικά πλέον τραγούδια, συνθέτουν μία από τις σπουδαιότερες ταινίες όλων των εποχών.

Τη **Δευτέρα του Πάσχα 20 Απριλίου** στις **10.00** οι μικροί μας φίλοι θα διασκεδάσουν με την ταινία κινουμένων σχεδίων **«Οι Φύλακες του Χρυσού Αυγού»** (Rabbit School).

Στις **13.00** θα μεταδοθεί η συναυλία της «Τριανταφυλλιάς τα φύλλα», που πραγματοποιήθηκε το 2017 στο Μέγαρο Μουσικής Αθηνών. Τιμώντας τη μνήμη της Δόμνας Σαμίου, δεκάδες νέοι μουσικοί και συγκροτήματα παρουσίασαν νέες τάσεις, αυτοσχεδιασμούς και πειραματικές δημιουργίες πάνω στην παραδοσιακή μουσική.

**ΕΡΤ3**

Το **Μ. Σάββατο 18 Απριλίου** στις **09.00** η **ΕΡΤ3** θα μεταδώσει τη συναυλία του ρωσικού συνόλου **Aeterna** στο **Φεστιβάλ του Σάλτσμπουργκ,** σε μια συναρπαστική ερμηνεία του «Ρέκβιεμ» του Mozart υπό τη διεύθυνση του **Θεόδωρου Κουρεντζή**.

Στις **12.00** το ντοκιμαντέρ **«Αγιοταφίτες**» θα μας γνωρίσει τα τελευταία επτά, από τα 200 μεγάλα και σπουδαία μοναστήρια που απέμειναν στους Άγιους Τόπους, όλα στην έρημο της Ιουδαίας και τους τελευταίους ορθόδοξους μοναχούς του Τάγματος των Σπουδαίων που ακόμα υψώνουν την ελληνική σημαία στα μοναστήρια και στα προσκυνήματα.

Στις **13.00** η εκπομπή **«Ελλήνων δρώμενα»** μας ταξιδεύει στην **Κέρκυρα**, για να μας παρουσιάσει τα ιδιαίτερα εορταστικά έθιμα του νησιού, με πρωταγωνίστρια την περίφημη **Φιλαρμονική Κερκύρας**, ενώ στις **14.30** η εκπομπή «**Αγροweek»** κάνει Πάσχα στις **«χαμένες πατρίδες»,** με μέλη συλλόγων Ποντίων, Μικρασιατών και Θρακών να παρουσιάζουν έθιμα του Πάσχα. Οι **«Σύγχρονοι Παραδοσιακοί Μουσικοί», στις 17:00,** θα παρουσιάσουν παλαιότερους και νεότερους μουσικούς που ασχολούνται με την παραδοσιακή μουσική της Ελλάδας, των Βαλκανίων και της Μεσογείου.

Στα **Ιεροσόλυμα** μας ταξιδεύει στις **22.20** η εκπομπή **«Ιερά μονοπάτια»,** σε μια περιπλάνηση στην “Πόλη Του Θεού”, στα μεγάλα προσκυνήματα των Ιεροσολύμων την Εβδομάδα Των Παθών .

Αμέσως μετά την Ακολουθία της Αναστάσεως στο Φανάρι, στις **00.30** οι τηλεθεατές μπορούν να παρακολουθήσουν σε **πρώτη τηλεοπτική μετάδοση** την ανοιχτή προς το κοινό συναυλία που διοργάνωσε η ΕΡΤ3, **«Περί μουσικής ο λόγος»,** με τον συνθέτη **Γιώργο Καζαντζή** και την σοπράνο **Σόνια Θεoδωρίδου**, στην Αρχαία Αγορά Θεσσαλονίκης. Στην έναρξη της βραδιάς, η **Κική Δημουλά** διάβασε ποιήματά της. Συνόδευσαν οι μουσικοί: **Δημήτρης Γουμπερίτσης, Χρήστος Τάσιος, Σάκης Λάιος, Στέφανος Σεκέρογλου** και **Στέλλα Τεμπρελή.**

Με την **Πασχαλινή συναυλία της Κ.Ο.Θ.** ανοίγει την **Κυριακή του Πάσχα 19 Απριλίου** στις **08.30** το εορταστικό πρόγραμμα της ΕΡΤ3, ενώ στις **10.00** η εκπομπή **«Του νερού τα παραμύθια»** κάνει Πάσχα στην **Κέρκυρα** και αμέσως μετά, στις **12.30** μεταφερόμαστε στην **Πάτμο**, το νησί της Αποκάλυψης, μέσα από την εκπομπή **«Ιερά μονοπάτια».**

Πασχαλινά έθιμα και τραγούδια θα παρουσιάσει η εκπομπή **«Κάθε τόπος και τραγούδι»** στις **13.00** και αμέσως μετά, στις **15.00,** η **«Κυριακή στο χωριό»** θα πει το «Χριστός Ανέστη» από τον Καψιά Αρκαδίας.

Στις **17.30** η εκπομπή **«24 ώρες Ελλάδα»** παρουσιάζει ένα μουσικό ταξίδι στη Σύρο, το Μεσολόγγι, τα Γιάννενα, τα Τρίκαλα, τη Δράμα, την Άνδρο, την Αμοργό, τη Φλώρινα, την Πρέβεζα, την Μονεμβασιά, μέσα από τα πασχαλιάτικα τραγούδια κάθε περιοχής. Το ντοκιμαντέρ **«Παβαρότι, ένας ποπ καλλιτέχνης»**, στις **20:30**, θα μας αποκαλύψει την ποπ πλευρά του σπουδαίου Ιταλού τενόρου.

Μια ξεχωριστή **συναυλία** που έδωσε ο **Δημήτρης Μπάσης** στο Μέγαρο Μουσικής Θεσσαλονίκης με τίτλο **«Η μελωδία της ΑΕΛΙΑ»,** θα μεταδοθεί στις **23.30.** Στο πλαίσιο των δράσεων του οργανισμού «Αγάπη, Ελπίδα, Λύσεις για Ίαση και Αποκατάσταση» που μάχεται κατά του καρκίνου, ο αγαπημένος τραγουδιστής συνέπραξε με τη **Συμφωνική Ορχήστρα Δήμου Θεσσαλονίκης** και τη **Μικτή Χορωδία Θεσσαλονίκης**, σε μια συναυλία με διαχρονικά ελληνικά τραγούδια